佚老堂爲馬給事題
作者：劉攽
朝代：宋

paragraphs: 膂力期方壯，功名付衆才。
朝廷不能出，軒冕儻時來。
賢者皆知此，勞生亦念哉。
暮年均暇逸，末路忍低回。
延閣通雲漢，東垣接上臺。
老成宜鶴髮，絕足信龍媒。
脫落經綸際，從容里地開。
圖書收舊素，池籞就穿栽。
松竹依陶令，兒童戲老萊。
尚知南郡富，肯使少游哀。
詎有東家問，端思齒杖陪。
會爲三徑客，幽屏謝塵埃。